b'\n_START_ARTICLE_\nHugorm\n_START_SECTION_\nUdbredelse\n_START_PARAGRAPH_\nHugormen findes i det meste af Danmark, men mangler p\xc3\xa5 \xc3\xb8erne i Det sydfynske \xc3\x98hav, p\xc3\xa5 Sams\xc3\xb8, Sejer\xc3\xb8, R\xc3\xb8m\xc3\xb8 og Als. Den er sj\xc3\xa6lden p\xc3\xa5 Lolland-Falster og Vestsj\xc3\xa6lland._NEWLINE_Hugormen er en af de mest udbredte slanger. Den findes i det meste af Europa fra Pyren\xc3\xa6erne og Alperne til det nordlige Skandinavien og i et b\xc3\xa5nd fra England i vest og tv\xc3\xa6rs over Rusland til Kamtjatka i \xc3\xb8st._NEWLINE_I Danmark er hugormen is\xc3\xa6r almindelig i klit, lyng- og hedeomr\xc3\xa5der langs kysterne. Men den ses ogs\xc3\xa5 langs marker, levende hegn, i \xc3\xa5bne skove, i skovmoser og omkring skovs\xc3\xb8er, som solen kan skinne ned p\xc3\xa5. Den jyske vestkyst, Nordsj\xc3\xa6lland, R\xc3\xb8sn\xc3\xa6shalv\xc3\xb8en nord for Kalundborg samt M\xc3\xb8n angives som omr\xc3\xa5der med s\xc3\xa6rligt store forekomster af hugorme. Ravnsholt Skov, syd for Liller\xc3\xb8d og Aller\xc3\xb8d er ogs\xc3\xa5 kendt for sine mange hugorme.\n_START_SECTION_\nFjender\n_START_PARAGRAPH_\nHugormen har mange fjender. De vigtigste er mennesker, musv\xc3\xa5ger, krager, pindsvin og h\xc3\xb8nsefugle s\xc3\xa5 som fasaner. Men ogs\xc3\xa5 gr\xc3\xa6vlinger, hermeliner, ildere og tamkatte har hugormen p\xc3\xa5 deres spiseseddel._NEWLINE_Mange slanger dr\xc3\xa6bes ogs\xc3\xa5 i trafikken n\xc3\xa5r de krydser veje.\n_START_SECTION_\nGiftighed\n_START_PARAGRAPH_\nHugormen bruger f\xc3\xb8rst og fremmest sin gift til at nedl\xc3\xa6gge sit bytte. Giften er forholdsvist st\xc3\xa6rk (st\xc3\xa6rkere end de amerikanske klapperslanger if\xc3\xb8lge det s\xc3\xa5kaldte LD50-index). M\xc3\xa6ngden af gift, som spr\xc3\xb8jtes ind ved et bid, er meget lille. Som regel vil hugormen fors\xc3\xb8ge at undg\xc3\xa5 mennesker, da hugorme er bange for mennesker. Den kan dog v\xc3\xa6re aggressiv \xe2\x80\x93 is\xc3\xa6r hvis den f\xc3\xb8ler sig truet, kan den bide. For raske voksne er et hugormebid normalt ufarligt. Men man b\xc3\xb8r altid tage kontakt til en l\xc3\xa6ge s\xc3\xa5 hurtigt som muligt, og helst indenfor en halv time efter, at man er blevet bidt. Hvor alvorligt biddet er, afh\xc3\xa6nger af hvor man bliver bidt og hvor meget gift, hugormen spr\xc3\xb8jter ind. Der er personer, som er i s\xc3\xa6rlig risikogruppe for at f\xc3\xa5 alvorlige reaktioner: b\xc3\xb8rn under 12 \xc3\xa5r, \xc3\xa6ldre, gravide, allergiske personer, personer i d\xc3\xa5rlig almentilstand, eller de som er bidt andre steder end i arme og ben. For disse grupper er det vigtigt at komme p\xc3\xa5 sygehus \xc3\xb8jeblikkeligt._NEWLINE_Omtrent 30 procent af biddene er s\xc3\xa5kaldte t\xc3\xb8rre bid. Det vil sige, at der ikke er nogen gift i biddet. Kun 10-15 procent af de bid, der bliver registreret \xc3\xa5rligt, er alvorlige. Symptomer p\xc3\xa5 hugormebid er lette symptomer som smerte, h\xc3\xa6velse og r\xc3\xb8dme rundt om bidstedet, eller mavesmerter, kvalme og opkastninger. Mere alvorlige symptomer er shockudvikling, hjerte- og karsymptomer i form af lavt blodtryk og hjertebanken, besv\xc3\xa6r med vejrtr\xc3\xa6kning, svimmelhed, h\xc3\xa6velser som spreder sig og evt. omfatter hele kroppen, forstyrrelser i blodets st\xc3\xb8rkningsmekanisme og bevidstl\xc3\xb8shed. Visse typer medicin kan forv\xc3\xa6rre virkningen af giften: Serum, ACE-h\xc3\xa6mmere (blodtryks- og hjertesvigtmedicin), betablokkere og til tider angiotensin II-antagonist._NEWLINE_Hugormegiften produceres i en giftkirtel beliggende bagtil i slangens hoved og f\xc3\xb8res ved biddet, n\xc3\xa5r den hugger, via en kanal til overmundens hule giftt\xc3\xa6nder. I l\xc3\xb8bet af ca. 1/40 sekund spr\xc3\xb8jtes giften, mellem 10 og 30 mg, ind i offeret. Giften, som er besl\xc3\xa6gtet med klapperslangernes gift, beskadiger blodkarrene og \xc3\xb8del\xc3\xa6gger de r\xc3\xb8de blodlegemer. Sundhedsstyrelsens opg\xc3\xb8relse af det \xc3\xa5rlige antal indlagte behandlet for hugormebid ved landets sygehuse viser en fordobling af tilf\xc3\xa6ldene over de sidste 10 \xc3\xa5r til i alt ca. 70 pr. \xc3\xa5r (tal fra 2007)._NEWLINE_D\xc3\xb8deligheden efter hugormebid er meget lille, men der er set enkelte d\xc3\xb8dsfald efter hugormebid i Danmark, ligesom alvorlige symptomer som udtr\xc3\xa6den af vand i hjernen og lungerne, opkastning af blod, blod i aff\xc3\xb8ringen, blodtryksforh\xc3\xb8jelse samt nyrep\xc3\xa5virkning er beskrevet. I Skandinavien er det seneste d\xc3\xb8dsfald hos et rask, voksent menneske s\xc3\xa5 vidt vides fra 1994, hvor en svensk kvinde d\xc3\xb8de som f\xc3\xb8lge af hugormebid. Husdyr og k\xc3\xa6ledyr kan blive udsat for hugormebid. Hos Agria Dyreforsikring er der i skadestatistikken i gennemsnit \xc3\xa5rligt registreret seks hunde, der er d\xc3\xb8de som f\xc3\xb8lge af hugormebid i perioden 2002-2012._NEWLINE_Hugormen har meget sm\xc3\xa5 t\xc3\xa6nder. De er kun 5 mm lange. Har man sko og kraftige bukser p\xc3\xa5, s\xc3\xa5 kan hugormen ikke bide igennem. Man bliver sj\xc3\xa6ldent bidt af en hugorm med mindre man samler den op, s\xc3\xa6tter sig p\xc3\xa5 den, eller tr\xc3\xa6der p\xc3\xa5 den i let bekl\xc3\xa6dning.'